Broj: 711-I-1117-P-428-17/20-21-8

Zagreb, 29. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. i članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Grge Dragičevića, općinskog načelnika Općine Sunja**, na 87. sjednici, održanoj dana 29. svibnja 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Grge Dragičevića, općinskog načelnika Općine Sunja, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika, podnesenom 7. srpnja 2017.g., povodom ponovnog izbora na istu dužnost i stanja imovine kako proizlazi iz podataka pribavljenih od nadležnih tijela, i to u dijelu podataka o prihodima bračnog druga dužnosnika.**
2. **Postupak za odlučivanje o sukobu interesa protiv dužnosnika Grge Dragičevića, općinskog načelnika Općine Sunja, povodom odabira trgovačkog društva Instal prom d.o.o., kao izvođača radova na izgradnji vodoopskrbne mreže dijelova naselja Sunja i Vedro Polje, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
3. **Poziva se dužnosnik Grga Dragičević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Grge Dragičevića podnesena je dana 12 prosinca 2017.g. anonimna prijava koja je zaprimljena u ulaznoj pošti Povjerenstva pod brojem 711-U-7277-P-428/17-01-1.

U predmetnoj prijavi navodi se da je dužnosnik Grga Dragićević, općinski načelnik Općine Sunja, prije obnašanja navedene dužnosti radio u trgovačkom društvu Hrvatske šume d.o.o. te je stoga dobro poznavao vrijednost šuma i drvne građe. U prijavi se nadalje navodi više osoba koje nisu dužnosnici u smislu ZSSI-a, a koje su sudjelovale u protuzakonitoj sječi šuma i krađi šumske građe. U prijavi se također navodi da je izvođaču radova na izgradnji vodoopskrbne mreže na relaciji Sunja – Vedro Polje za dobivanje navedenog posla postavljen uvjet da zaposlenici izvođača za vrijeme izvođenja radova moraju biti smješteni kod dužnosnika Grge Dragićevića.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Grga Dragičević obnašao dužnost općinskog načelnika Općine Sunja od 15. srpnja 2014.g. do 7. lipnja 2017.g, te istu dužnost obnaša i u aktualnom mandatu, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te podatke o primicima koji se ne smatraju dohotkom i primicima na koje se ne plaća porez na dohodak.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Na zahtjev Povjerenstva Općina Sunja dostavila je očitovanje KLASA: 023-01/19-01/02, URBROJ: 2176/17-01-19-2 od 28. siječnja 2019.g. u kojem se navodi da je Sporazumom o međusobnim odnosima u izgradnji vodoopskrbne mreže dijelova naselja Sunja i Vedro Polje sklopljenim dana 25. kolovoza 2016.g. između Općine Sunja i trgovačkog društva Sisački vodovod d.o.o., određeno da su temeljem suglasnosti Općine Sunja, a sukladno Zakonu o vodama, investitorska prava izgradnje vodoopskrbne mreže dijelova naselja Sunja i vedro Polje prenesena na društvo Sisački vodovod d.o.o. Nakon provedenog postupka javne nabave od strane trgovačkog društva Sisački vodovod d.o.o., izabran je izvođač radova INSTAL PROM d.o.o. iz Zagreba s kojim je društvo Sisački vodovod d.o.o. sklopilo ugovor o izvođenju radova u vrijednosti od 1.370.065,25 kn s PDV-om. Nakon uvođenja u posao čiji je završetak prvotno planiran do 30. svibnja 2017.g., radovi su u razdoblju od 16. prosinca 2016. do 29. svibnja 2017.g. prekinuti zbog izmjene projektne dokumentacije i Glavnog projekta te je novim Sporazumom od 29. svibnja 2017.g. definirano da će se rok produljiti za vrijeme koje je trajao zastoj radova, a najduže do 10. prosinca 2017.g. U očitovanju se nadalje navodi da je za vrijeme trajanja radova dio zaposlenika izvođača radova povremeno bio smješten kod registriranog poslovnog subjekta „Sobe u domaćinsku (iznajmljivanje)“, vlasnice ………… ………... iz Sunje.

Povjerenstvo je izvršilo uvid u dostavljeni Sporazum o međusobnim odnosima u izgradnji vodoopskrbne mreže dijelova naselja Sunja i Vedro Polje sklopljen dana 25. kolovoza 2016.g. između Općine Sunja i trgovačkog društva Sisački vodovod d.o.o. Člankom 1. navedenog Sporazuma određeno je da se istim uređuju međusobni odnosi između Općine Sunja i društva Sisački vodovod d.o.o. u vezi izgradnje i financiranja izgradnje vodoopskrbne mreže dijelova naselja Sunja i Vedro Polje, sve temeljem Potvrde glavnog projekta od 28. studenoga 2012.g. (Klasa: 361-03/12-04/39, Urbroj: 2176/01-12/3-12-6). Člankom 2. Ugovora strane sporazumno utvrđuju da je temeljem međusobnog dogovora i suglasnosti Općine Sunja od 12. travnja 2016.g. (Klasa: 325-01/16-01/03, Urbroj: 2176/17-01-16-05) Općina Sunja prenijela investitorska prava na društvo Sisački vodovod d.o.o. te je slijedom navedenog ishođeno Rješenje o izmjeni Potvrde glavnog projekta od 6. svibnja 2016.g. u dijelu koji se odnosi na investitora, na način da je novi investitor Sisački vodovod d.o.o. Sporazumne strane suglasne su da će, a s obzirom da je Sisački vodovod d.o.o. novi investitor, sve potrebne suglasnoti, odobrenja i dozvole glastiti na Sisački vodovod d.o.o. Sporazumne strane nadalje utvrđuju da se sredstva za izgradnju zahvata u prostoru iz članka 1. toga Sporazuma osiguravaju iz sredstava Hrvatskih voda u iznosu od 705.000,00 kn u koji iznos nije uključen PDV i općinskog proračuna Općine Sunja u iznosu od 250.000,00 kn u koji iznos nije uključen PDV, a što je predviđeno Programom gradnje Društva za 2016.g. Stranke sporazumno utvrđuju i da Općina Sunja osigurava troškove stručnog nadzora u iznosu od 62.500,00 kn, što je također predviđeno Programom gradnje Društva za 2016.g., a preostali potreban iznos osiguravaju Hrvatske vode.

Člankom 4. istog Sporazuma određeno je da Općina Sunja imenuje svog predstavnika u ovlaštene predstavnike naručitelja u postupcima javne nabave odabira izvoditelja radova i odabira nadzora nad izvođenjem radova, zatim da Općina Sunja imenuje svog predstavnika koji će s predstavnikom društva Sisački vodovod d.o.o. vršiti kontrolu izvršenih radova tijekom izgradnje zahvata koji je predmet Sporazuma.

Na zahtjev Povjerenstva trgovačko društvo Sisački vodovod d.o.o. je uz očitovanje od 11. ožujka 2019.g. dostavilo Punomoć za zastupanje Općine Sunja u postupku javne nabave KLASA: 944-17/16-01/01, URBROJ: 2176/17-01-16-02 od 26. kolovoza 2016.g. kojom se opunomoćuje ………. ……….. , zaposlena kod Sisačkog vodovoda d.o.o., za zastupanje Općine Sunja, u svojstvu ovlaštenog predstavnika Općine Sunja, u postupku javne nabave naručitelja Sisački vodovod d.o.o. za nabavu izgradnje vodoopskrbne mreže dijelova naselja Sunja i Vedro Polje.

Povjerenstvo je također izvršilo uvid u Odluku o pripremi i provedbi postupka javne nabave koji je dana 26. kolovoza 2016.g. donio direktor trgovačkog društva Sisački vodovod d.o.o., a kojom su određeni ovlašteni predstavnici naručitelja u postupku javne nabave te je utvrdilo da dužnosnik Grga Dragičević nije jedan od ovlaštenih predstavnika naručitelja u postupku javne nabave za predmet nabave: Izgradnja vodoopskrbne mreže dijelova naselja Sunja i Vedro Polje.

Trgovačko društvo Sisački vodovod d.o.o. dostavilo je i Zapisnik o pregledu i ocjeni ponuda u predmetnom postupku javne nabave iz kojeg je utvrđeno da je pristiglo 8 valjanih ponuda od kojih je prema kriteriju najniže cijene prvorangirani ponuditelj bilo trgovačko društvo Instal-prom d.o.o. U Zapisniku se navodi da je ponuditelj Instal-prom d.o.o. iz Zagreba dostavio prihvatljivu ponudu koja u potpunosti zadovoljava te se predlaže odabir ovog gospodarskog subjekta za sklapanje ugovora.

Slijedom navedenoga, direktor trgovačkog društva Sisački vodovod d.o.o. donio je dana 27. listopada 2016.g. u predmetu nabave „Izgradnja vodoopskrbne mreže dijelova naselja Sunja i Vedro Polje“ odluku o odabiru trgovačkog društva Instal-prom d.o.o. iz Zagreba, Gornja Dubrava kao odabranog ponuditelja.

Dana 15. studenoga 2016.g. sklopljen je Ugovor o izvođenju javnih radova između trgovačkog društva Sisački vodovod d.o.o. kao naručitelja i trgovačkog društva Instal prom d.o.o. kao izvoditelja kojim naručitelj povjerava, a izvoditelj prihvaća izvođenje javnih radova: Izgradnja i rekonstrukcija vodoopskrbne mreže dijelova naselja sunja i Vedro Polje, u svemu premauvjetima i na način sukladno uvjetima iz ponude izvoditelja od3. listopada 2016.g., sa svim prilozima ponudi te Dokumentaciji za nadmetanje u otvorenom postupku javne nabave, evidencijski broj: E-MV 10/2016. Ugovorema cijena radove iznosi 1.096.052,20 kn bez PDV-a, odnosno 1.370.065,25 kn sa PDV-om. Uvidom u predmetni ugovor utvrđeno je da isti ne sadrži odredbe o smještaju radnika za vrijeme izvođenja radova.

Povjerenstvo je dostavljena i odluka o imenovanju osoba za praćenje izgradnje vodoopskrbne mreže dijelova naselja Sunja i Vedro Polje KLASA: 325-01/16-01/11, URBROJ: 2176/17-01-16-02 od 25. studenoga 2016.g. kojom su za praćenje izgradnje vodoopskrbne mreže imenovani dužnosnik Grga Dragićević i službenica ………. …………. .

Na dodatni upit Povjerenstva, trgovačko društvo Sisački vodovod d.o.o. dostavilo je očitovanje KLASA: 023-01/19-01/02, URBROJ: 2176/17-01-19-4 od 5. travnja 2019.g. u kojem se navodi da Općina Sunja ima 2.3583% udjela u vlasništvu trgovačkog društva Sisački vodovod d.o.o. prema Ugovoru o pripajanju društva Vodoopskrba Kupa d.o.o. društvu Sisački vodovod d.o.o. od 2. svibnja 2018.g. i Aneksu navedenog Ugovora od 24. svibnja 2018.g. Upis pripajanja je kod Trgovačkog suda u Sisku upisan 7. rujna 2018.g., a prije pripajanja je Općina Sunja imala 0,48% udjela u vlasništvu navedenog trgovačkog društva Sukladno Odluci o imenovanju predstavnika Općine Sunja u Skupštini trgovačkog društva Sisački vodovod d.o.o. KLASA: 080-02/15-01/03, URBROJ: 2176/17-01-15-2 od 4. svibnja 2015.g. predstavnikom Općine Sunja u Skupštini tog trgovačkog društva imenovan je dužnosnik Grga Dragičević.

Uvidom u podatke sudskog registra Trgovačkog suda u Rijeci utvrđeno je da su članovi/osnivači trgovačkog društva Sisački vodovod d.o.o., OIB: 84218628128, Grad Sisak, Općina Martinska Ves, Općina Sunja, Općina Lekenik i Grad Petrinja.

Povjerenstvo je očitovanje zatražilo i od trgovačkog društva Instal prom d.o.o. međutim navedeno trgovačko društvo do dana donošenje ove odluke svoje očitovanje nije dostavilo.

Povjerenstvo obrazlaže da je iz prikupljenih podataka i dokumentacije utvrđeno da je Općina Sunja investitorska prava vezano za izvođenje radova na vodoopskrbnoj mreži dijelova naselja Sunja i Vedro Polje prenijela na trgovačko društvo Sisački vodovod d.o.o. koje je kao investitor provelo postupak javne nabave predmetnih radova. Također je utvrđeno da je u predmetnom postupku javne nabave Općina Sunja opunomoćila ……….. ……… kao ovlaštenog predstavnika Općine Sunja, dok dužnosnik Grga Dragičević nije sudjelovao u istom, već je nakon sklapanja ugovora s odabranim ponuditeljem dužnosnik imenovan kao osoba za praćenje radova. Nadalje, iz dostavljenog zapisnika o pregledu i ocjeni ponuda utvrđeno je da je od 8 zaprimljenih valjanih ponuda, odabrana ponuda trgovačkog društva Instal prom d.o.o. s obzirom da je ista bila najpovoljnija prema kriteriju najniže cijene te da je odluku o odabiru tog trgovačkog društva donio direktor trgovačkog društva Sisački vodovod d.o.o. Iz ugovora sklopljenog između trgovačkih društava Sisački vodovod d.o.o. i Instal prom d.o.o. ne proizlazi da je istim na bilo koji način reguliran smještaj zaposlenika trgovačkog društva Instal prom d.o.o. za vrijeme izvođenja radova.

Slijedom navedenoga, s obzirom da je postupak javne nabave radova izgradnje vodoopskrbne mreže dijelova naselja Sunja i Vedro Polje provelo trgovačko drušvo Sisački vodovod d.o.o. te da dužnosnik Grga Dragičević u predmetnom postupku nije sudjelovao niti je donio odluku o odabiru najpovoljnijeg ponuditelja, Povjerenstvo obrazlaže da nije steklo saznanja koja bi upućivala na to da je dužnosnik Grga Dragičević svojim postupanjem u obnašanju dužnosti općinskog načelnika Općine Sunja utjecao na okolnost da su zaposlenici trgovačkog društva Instal prom d.o.o. s kojim je sklopljen ugovor o izvođenju radova. za vrijeme izvođenja istih, bili smješteni uobjektu koji iznajmljuje dužnosnikova supruga.

S obzirom na navedeno odnesena je odluka kao u točki I. izreke ove Odluke.

Nadalje, a s obzirom da se u očitovanju Općine Sunja od 28. siječnja 2019.g. navodi da je za vrijeme trajanja radova dio zaposlenika izvođača radova povremeno bio smješten kod registriranog poslovnog subjekta „Sobe u domaćinsku (iznajmljivanje)“, vlasnice Gordane Dragičević iz Sunje, Povjerenstvo je od Turističke zajednice Sisačko-moslavačke županije zatražilo podatke o ostvarenom broju noćenja kod navedenog poslovnog subjekta.

Na zahtjev Povjerenstva, Turistička zajednica Sisačko-moslavačke županije dostavila je podatke o broju noćenja ostvarenih kod Gordane Dragičević, objekti u domaćinstvu, i to za razdoblje od 1. siječnja 2016.g., od kada je subjekt u sustavu e-visitor, pa nadalje. Iz dostavljenih podataka proizlazi da je navedeni subjekt u 2016.g. imao 563 noćenja, u 2017.g. 279 noćenja, u 2018.g. 415 noćenja te u 2019.g. (do 5. studenoga 2019.g.) 477 noćenja, odnosno ukupno 1734 noćenja.

Budući da na području Općine Sunja ne postoji Turistička zajednica, Turistička zajednica Sisačko-moslavačke županije dodatno je od Općine Sunja zatražila podatke o broju noćenja koje je prijavio subjekt registriran za iznajmljivanje kreveta/soba u vlasništvu Gordane Dragičević u razdoblju od 2011.g. do 2016.g. te je Povjerenstvu dostavila zaprimljeni odgovor Općine Sunja. Uvidom u dostavljeno očitovanje Općine Sunja utvrđeno je da je navedeni poslovni subjekt u 2011.g. ostvario 24 noćenja, u 2012.g. 159 noćenja, u 2013.g. 1235 noćenja, u 2014.g. 184 noćenja te u 2015.g. 86 noćenja.

Iz ovako dostavljenih podataka proizlazi da je supruga dužnosnika Grge Dragičevića ostvarivala prihode od imovine i imovinskih prava po osnovi iznajmljivanja.

Uvidom u izvješće o imovinskom stanju koje je dužnosnik Grga Dragičević podnio 7. srpnja 2017.g. povodom ponovnog izbora na istu dužnost utvrđeno je da je dužnosnik u dijelu podataka „Drugi primici bračnog druga/životnog partnera“ naveo da isti ne postoje.

Usporedbom podataka iz izvješća o imovinskom stanju dužnosnika i podataka prikupljenih od Turističke zajednice Sisačko-moslavačke županije utvrđen je nesklad između prijavljenih i prikupljenih podataka, odnosno utvrđeno je da dužnosnik Grga Dragičević u izvješću o imovinskom stanju od 7. srpnja 2017.g. nije naveo prihode koje je njegova supruga ostvarivala po osnovi iznajmljivanja, niti je svake godine u kojoj je supruga dužnosnika ostvarila prihode od iznajmljivanja podnio izvješće o imovinskom stanju povodom promjena na imovini u kojima bi naveo podatke o godišnjem prihodu svoje supruge ostvarenom iznajmljivanjem.

Slijedom svega navedenoga, Povjerenstvo je utvrdilo da postoji nesklad između podataka o prihodima bračnog druga dužnosnika navedenih u podnesenim izvješćima o imovinskom stanju i stanja imovine utvrđenog u postupku redovite provjere.

Povjerenstvo je stoga Zaključkom broj: 711-I-26-P-428-17/20-14-8 od 7. siječnja 2019.g. pozvalo dužnosnika Grgu Dragičevića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dužnosnik je u zakonom propisanom roku dostavio očitovanje na navedeni Zaključak u kojem u bitnome potvrđuje da je u izvješću o imovinskom stanju podnesenom 7. srpnja 2017.g. naveo da drugi primici bračnog druga/životnog partnera ne postoje te kao razlog navodi da je bio zaokupljen pribavljanjem i ispravnim unosom drugih podataka te je taj podatak zanemario. Dužnosnik također navodi da je na traženje Turističke zajednice Sisačko-moslavačke županije priložio sve podatke o broju noćenja koje je njegova supruga ostvarila te ističe da njegova supruga ostvaruje prihode po osnovi iznajmljivanja još od 2011.g. kada nije bio dužnosnik te da su svi podaci o iznajmljivanju transparentni, praćeni sustavom e-visitor te su svim korisnicima izdani računi, a prihodi prijavljeni Poreznoj upravi. Dužnosnik završno navodi da je svjestan kako je u popunjavanju imovinske kartice učinio nenamjernu pogrešku smatrajući da se navedeni prihodi kontroliraju kroz sustav Porezne uprave.

Dužnosnik je nadalje dana 16. travnja 2020.g. podnio izvješće o imovinskom stanju u kojem je u dijelu podataka o drugim primicima bračnog druga naveo prihod od samostalne djelatnosti u iznosu od 50.000,00 kn.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti te dokazati da je njegovo imovinsko stanje koje je prikazao u podnesenom izvješću o imovinskom stanju istinito i točno, odnosno da podaci prikupljeni od nadležnih tijela ne prikazuju stvarno stanje imovine dužnosnika.

Međutim, dužnosnik je u svom očitovanju na zaključak potvrdio da su podaci pribavljeni od nadležnih tijela istiniti i točni te da je Povjerenstvo u postupku redovite provjere točno utvrdilo da dužnosnik u podnesenom izvješću o imovinskom stanju nije naveo prihode bračnog druga stečene po osnovi iznajmljivanja. Takvim očitovanjem dužnosnik nije uskladio prijavljenu imovinu s imovinom utvrđenom u postupku redovite provjere, već je naprotiv potvrdio postojanje nesklada. Povjerenstvo također obrazlaže da ponošenjem izvješća o imovinskom stanju od 16. travnja 2020.g. u kojem je naveo podatke o drugim primicima svoje supruge dužnosnik nije otklonio moguće počinjenje povrede odredbi članka 8. i 9. ZSSI-a do koje je došlo netočnim i nepotpunim navođenjem podatake u izvješću o imovinskom stanju od 7. srpnja 2017.g.

Povjerenstvo je stoga donijelo odluku kao točki II. izreke.

Vezano za navode o nezakonoj sječi šuma na području Općinje Sunja, Povjerenstvo ističe da navedeno nije u nadležnosti ovog tijela, već u nadležnosti državnog inspektorata.

Poziva se dužnosnik Grga Dragičević da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Grga Dragičević, elektroničkom dostavom

2. Objava na Internetskoj stranici Povjerenstva

3. Pismohrana